শহরে বৃদ্ধার রহস্যমৃত্যু। টালিগঞ্জ এলাকার আজাদগড়ের একটি ফ্ল্যাট থেকে উদ্ধার হল বৃদ্ধার পচাগলা দেহ। সম্পত্তির কারণেই বৃদ্ধাকে খুন করা হয়েছে বলে প্রাথমিক সন্দেহ পুলিসের। বৃদ্ধার আত্মীয় সহ ৫ জনকে জিজ্ঞাসাবাদ করছে পুলিস।
 ওয়েব ডেস্ক: শহরে বৃদ্ধার রহস্যমৃত্যু। টালিগঞ্জ এলাকার আজাদগড়ের একটি ফ্ল্যাট থেকে উদ্ধার হল বৃদ্ধার পচাগলা দেহ। সম্পত্তির কারণেই বৃদ্ধাকে খুন করা হয়েছে বলে প্রাথমিক সন্দেহ পুলিসের। বৃদ্ধার আত্মীয় সহ ৫ জনকে জিজ্ঞাসাবাদ করছে পুলিস। টালিগঞ্জ এলাকার আজাদগড়ের এই ফ্ল্যাটে স্বামীর মৃত্যুর পর ভাড়া থাকতেন সবিতা আঢ্যি। কয়েকদিন ধরেই তাঁর ফ্ল্যাটে তালা। দুদিন ধরে পচা গন্ধ বেরোচ্ছিল। রবিবার সকালে যাদবপুর থানায় খবর দেন বাসিন্দারা। দরজা ভাঙে পুলিস। শোওয়ার ঘরের মাটিতে পড়ে রয়েছে বৃদ্ধার পচাগলা দেহ। ফ্ল্যাটের মেঝেয় চাপ চাপ রক্তের দাগ। প্রাথমিকভাবে পুলিসের সন্দেহ, খুন করা হয়েছে বৃদ্ধাকে। বৃদ্ধা যে ফ্ল্যাটে থাকতেন, তার দু-তিনটি বাড়ি পরেই থাকেন বৃদ্ধার এক আত্মীয়। তাঁরাই বৃদ্ধাকে খাবার দিতেন। গোয়েন্দাদের প্রশ্ন, তাঁরা এ কদিন বৃদ্ধাকে খাবার দিতে গেলেন না কেন? ঘর তালাবন্ধ দেখে কেন তাঁরা বৃদ্ধার খোঁজখবর করলেন না? সব দিক খতিয়ে দেখছে পুলিস। দেহ উদ্ধারের পর পুলিস কুকুর দিয়ে তল্লাসি চালানো হয়। তবে সন্দেহজনক কিছুই মেলেনি।